
Bunnpunktet

Det er onsdag 21. oktober 1970. På et bord på fengselsførstebetjentens kontor i Botsfengselet i Oslo ligger det en oppslått telefonkatalog, mikrofonen på en telefon henger ned mot gulvet. Der, ved siden av en svart gummikølle, en knust plastmugge og blod blandet med vann, ligger det en kraftig kar med skrubbsår i pannen. Han er presset ned på magen, for han har satt seg voldsomt til motverge før han måtte gi etter for overmakten. Over seg har han fem fengselsbetjenter. En har låst hans høyre arm, en annen har tatt tak i beina hans, tynget ham ned, en tredje holder et albuegrep om halsen hans. Mannen ber betjenten med albuegrepet om ikke å klemme så hardt, sier han ikke må ta livet av ham, at han må slippe ham så han får puste. To andre betjenter bender mannens armer bakover med makt mens de setter håndjernene hardt på ham. Etter at betjentene har surret tau rundt beina og tømt lommene hans, ber mannen om et glass med vann. En fengselsinspektør legger en hodepute under hodet hans. Så blir han liggende inntil Politiets sikkerhetstjeneste ankommer. De skifter håndjern og frakter ham ut i en ventende bil.

Mannen heter Fredrik Ludvig Fasting Torgersen. Han er 36 år og soner en livstidsdom for drapet på 16 år gamle Rigmor Johnsen, det såkalte Skippergata-drapet, 7. desember 1957. For mange er Torgersen Norges farligste mann. Under rettssaken et halvt år etter drapet uttalte statsadvokat Lauritz Dorenfeldt at han «må aldri mer slippes løs på samfunnet». Nå, mer enn 12 år senere, fraktes Torgersen til Ullersmo landsfengsel, der han straks blir plassert på en sikkerhetscelle.

Lenge nekter Torgersen å snakke om hendelsen i Botsfengselet, fortelle hva han tenker om grunnen til at fengselsvaktene gikk så hardt til verks mot ham. Han går en svært lang isolasjonsperiode i møte. Bunnen synes nådd. I virkeligheten er dramaet i Botsfengselet et vendepunkt, en hendelse som forandrer alt, en hendelse som for alvor skal vekke til live advokater, aksjonister, journalister, kulturelite og borgerrettighetsforkjempere. Og ikke minst en av Norges fremste forfattere.


«Jeg ville tenkt meg svært godt om …»

Jeg hiver sekken på ryggen, skiposen over høyre skulder. Klokka har nettopp passert 12.30 idet Bergensbanen fra Oslo ankommer Finse stasjon. Jeg åpner døra, tar to lange steg ned mot perrongen. Det er fredag 18. mars 2022, og jeg befinner meg 1222 meter over havet. Over meg står sola høyt på en skyfri himmel. Sju kilometer mot vest ligger reisens mål, Slirå skysstasjon, langs Rallarvegen, ved den gamle nedlagte Bergensbanen.

På Finse står det snøscootere og venter, ganske snart lesses tilhengerne fulle av mat, drikke – og folk med tung juridisk kompetanse. Jeg er blitt invitert med på det såkalte Eskeland-seminaret, et årlig strafferettsseminar i regi av Strafferettsseksjonen ved Institutt for offentlig rett ved Universitetet i Oslo. Fra seminarets oppstart i 2003 har professor Ståle Eskeland vært primus motor for arrangementet. Det har falt seg naturlig. Eskeland har ikke bare vært en ener, en autoritet på området, han har også vært den fysiske eieren av Slirå skysstasjon. Seminaret, som opprinnelig het «Slirå-seminaret», ble etter at Eskeland døde i desember 2015, døpt om til Eskelandseminaret.

Jeg hadde fått vite at man inviterte inn deltagere fra hele landet, noen var gjengangere, noen var her for første gang, og noen var til og med «ikke-jurister», slik som meg. Gjennom helgen skulle det holdes innlegg om alt fra ransaking ved besittelse av narkotika og straffansvar for ytringer på 1800-tallet til institusjonelle fenomener i strafferetten og hypotesetenkning i etterforskningsfasen. Lørdag formiddag fantes det en åpning for en skitur over Hardangerjøkulen, alternativt en kortere skitur. Eller, for de som ønsket å tilbringe tiden i vokterboligen, en «formiddagsmatiné» med visning av utvalgte deler av et NRK-intervju med strafferettsnestoren Johs. Andenæs. Selv skulle jeg fredag kveld holde et innlegg om feilslutninger i Baneheia-saken.

Det hadde, for min del, vært en reise, for å bruke en klisjé. Snaue 4 og 1⁄2 år tidligere, torsdag 12. oktober 2017, lanserte jeg, under Bjørneboe-dagene i Kristiansand, boka Drapene i Baneheia. To historier. En sannhet. Konklusjonen min var at «Jan Helge Andersen voldtok og drepte Lena Sløgedal Paulsen og Stine Sofie Sørstrønen i Baneheia fredag 19. mai 2000. Viggo Kristiansen gjorde det ikke». Arrangørene fortalte at jeg var invitert fordi boka var i Jens Bjørneboes ånd, og at jeg, slik forfatterhøvdingen så ofte hadde gjort, hadde opponert mot makta, talt den etablerte sannheten midt imot. Slik jeg sto opp for den forhatte Viggo Kristiansen, hadde Bjørneboe i 1970-årene stått opp for den forhatte Fredrik Fasting Torgersen. Bjørneboe ropte justismord. Jeg ropte justismord.

Det skal ikke underslås, det var en nervøs og til tider ganske fiendtlig stemning i en fullsatt kjeller på folkebiblioteket i Kristiansand. Journalisten som intervjuet meg på scenen, var tidvis aggressiv, tidvis inkvisitorisk: «Du har lest alle dokumentene i saken. Ja, men da spør jeg deg, Bjørn Olav Jahr, hvilke kvalifikasjoner har du som gravejournalist til å være advokat, dommer … Alt det som er et helt rettsapparat rundt?» VGs kommentator hadde noen dager før skrevet at det skal «mer enn en spekulativ bok til for å frifinne [Viggo Kristiansen]».

En bok kan aldri frifinne, det er det naturligvis retten som må gjøre, men at Drapene i Baneheia vekket både opinionen og mediene, og at dette igjen førte til at Viggo Kristiansens femte gjenopptakelsesbegjæring virkelig ble tatt på alvor, er jeg ikke i tvil om. Kanskje påvirket jeg det offentlige stemningsskiftet på samme måte som Jens Bjørneboe gjorde det med sine artikler i Dagbladet og skuespillet Tilfellet Torgersen i begynnelsen av 1970-årene. Fredrik Fasting Torgersen ble løslatt fra sin livstidsdom i januar 1974, i manges øyne også renvasket. Det fantes likevel et stort «men»: Han ble aldri frifunnet.

Det hadde ikke stått på forsøkene. Eller innsatsen. Halvåret før jeg ga ut Drapene i Baneheia, møtte jeg skuespiller og teatersjef Thomas Bye for første gang. Bye hadde engasjert seg i Baneheiasaken lenge før tanken slo meg. Allerede i 2009 hadde han både lest straffesaksdokumentene og beveget seg rundt i Baneheia med stoppeklokke. Dommen mot Kristiansen hadde gjort ham urolig. Han vurderte, men lot det ligge, å innlemme Baneheia-saken i et teaterstykke, en monolog kalt 0 + 0 = 4, der han gjennom et dypdykk i straffesakene mot Fredrik Fasting Torgersen, Per Liland og Fritz Moen viser at sakene følger det samme mønsteret: En rekke indisier blir lagt sammen til et samlet bevisbilde der null pluss null ikke lenger blir null.

Da jeg møtte Bye for å snakke om Baneheia, ville han svært gjerne også snakke om Torgersens sak. Bye fortalte om logiske brister, om vandrehistorier som at Torgersen skulle ha filt tennene sine i fengsel, om påtalemyndighetenes standhaftighet, om prestisjen som sto i veien, om hvor vanskelig det åpenbart var å snu. Alt han fortalte, ga en voldsom resonans i meg.

Innen gjenopptakelseskommisjonen 18. februar 2021 besluttet at Viggo Kristiansen skulle få gjenopptatt sin straffesak, hadde jeg hatt samtaler med både Frode Fasting Torgersen og høyesterettsadvokat Cato Schiøtz om Torgersen-saken. Frode Fasting Torgersen, som er Fredriks nevø, hadde gitt meg to mapper han og onkelen i sin tid hadde satt sammen, med dokumentasjon som ifølge Frode beviste «kjeltringstrekene», altså påtalemyndighetenes kjeltringstreker. Cato Schiøtz, som blant annet hadde gitt meg verdifulle juridiske råd da jeg skrev Hvem drepte Birgitte Tengs? i 2015, hadde stadig lurt på når jeg skulle se nærmere på Torgersen-saken. Han hadde selv «arvet» den fra Ståle Eskeland og latt seg engasjere av Torgersens etterlatte. Schiøtz hadde, etter eget sigende, aldri lagt ned en større innsats i noe sakskompleks, fullstendig overbevist om Torgersen ikke skulle vært dømt. Schiøtz var mindre opptatt av «kjeltringstrekene», og mer opptatt av hvor vanskelig det var å få rettet opp en dom som var gal. Gjenopptakelsen av Viggo Kristiansens sak styrket forhåpningene hans.

Professor Ståle Eskeland talte ofte Torgersens sak på Slirå-seminaret. Slik han også gjorde det i offentligheten, helt fra han i 1997 engasjerte seg i Torgersens skjebne. Det samme året forsvarte Eskeland også en annen «dødsdømt», Birgitte Tengs’ unge fetter. Eskeland hadde før Karmsund herredsretts dom, der Birgittes fetter ble dømt til 14 års fengsel, advart mot et justismord. Etter domfellelsen karakteriserte han dommen som et makkverk, at den ikke holdt mål, at retten hadde trukket en rekke uholdbare slutninger. Da Eskeland ble kraftig kritisert i det juridiske miljøet for å blande seg i en sak han ikke hadde deltatt i – for øvrig en kritikk helt lik den jeg fikk fra pressekolleger for å skrive om domstolsbehandlingen i Baneheia-saken – parerte professoren med at han visste godt «hvilket blodslit det er å få omgjort en uriktig dom», og at det ville være et «urimelig krav» å be ham om å vente til justismordet eventuelt var et faktum, før han uttrykte frykt for at det kunne skje et justismord. Jeg hadde skrevet om Eskelands mot i Hvem drepte Birgitte Tengs? og deretter fått høre fra to uavhengige kilder at han hadde satt stor pris på mitt arbeid. Det varmet. Om Eskeland rakk å lese boka mi, vet jeg ikke. Han døde kun to og en halv måned etter at den utkom.

Og nå sto jeg her. En fredag kveld i mars. På Eskelands seminar. På hans skysstasjon. Sju kilometer vest for Finse stasjon. For å prate om det som mange, meg selv inkludert, mente var Norgeshistoriens største justismord under oppseiling: Baneheia-saken. Jeg snakket om hvordan Viggo Kristiansen var blitt dømt fordi retten feilaktig la til grunn at det fantes DNA-bevis som med sikkerhet viste at det måtte ha vært to gjerningsmenn, at retten ukritisk la til grunn alt hva Jan Helge Andersen forklarte om Viggo Kristiansens delaktighet, og at de nærmest valgte å se bort fra et mobilbevis som viste at Viggo, i alle fall telefonen hans, ikke kunne ha vært på åstedet da ugjerningene fant sted. Jeg fortalte også om gjenopptakelseskommisjonens urimelige motstand mot at Viggo skulle få prøvet saken sin på nytt, og om medienes servile holdning til makta. Jeg innbilte meg at Eskeland ville nikket anerkjennende til det jeg hadde å fortelle.

Under middagen dagen etter sitter jeg ved siden av en professor i strafferett. Vi snakker, ikke overraskende, om ulike straffesaker. Professoren spør hva mitt neste prosjekt blir. Jeg svarer at jeg synes Torgersen-saken er spennende.

For sagaen om Fredrik Fasting Torgersen har virkelig «alt». Drap på en ung kvinne i et belastet strøk i Oslo. Dramatiske rettsforhandlinger. Enorm medieinteresse. En årelang kamp for gjenopptakelse. Markante personligheter som Torgersen selv, statsadvokat Lauritz Dorenfeldt, forfatter Jens Bjørneboe og jussprofessor Ståle Eskeland i hovedrollene. For mange er Torgersen et slags ur-justismord, det klareste og det groveste. I desember 2006 mente 81 prosent av VGs lesere at Fredrik Fasting Torgersen måtte få sin sak gjenopptatt. Torgersen døde 18. juni 2015. Hele tiden hevdet han at han ikke sto bak drapet på 16 år gamle Rigmor Johnsen. Mange støttet ham i det. Påtalemyndighetene har alltid strittet imot. Og en rekke gjenopptakelsesbegjæringer har endt på samme vis: med et nei.

Blikket på Torgersen kan grovt deles i to. For de som tror Torgersen er skyldig i drap, bekrefter dramaet i Botsfengselet 21. oktober 1970 at vi har med Norges farligste mann å gjøre, en mann som ikke skyr noen midler. For de som tror på Torgersens uskyld, er det samme dramaet en desperat handling drevet frem av frustrasjon over å være vedvarende krenket og utsatt for Norgeshistoriens groveste justismord.

På Slirå skysstasjon blir professoren først stille. Så sier han: «Jeg ville tenkt meg svært godt om hvis jeg var deg. Den saken, den kan ødelegge livet ditt.»


DEL 1

Drapet på Rigmor Johnsen

Desember 1957–mai 1958

